**Şi totuşi**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Suntem bătrâni iubirea mea senină

am început să ne ascundem în noi

adulmecând aromele eternităţii

în netulburata mişcare a lumii

nu de moarte mi-e frică

neputincioasă sunt să-mi frâng durerea

să rabd cum trupul îmi curge-n ea

urmele ce le-am lăsat

se destramă încet în uitare

trec paşi şi nu ne aud

înţepeniţi undeva la o barieră

sub aripa perenelor amintiri

păşim înapoi

se desface inima-n amare primăveri

înşelătoare liniştite ape

îşi poartă tumultu-n adâncuri

coborâm pe un drum întunecat

şi totuşi în suflet răsună fântâni

nesecate dorinţe

totul încape aici înăuntru,

lasă-mă să-mi scald tristeţea

în tristeţea ta la capătul amurgului

să răsărim într-un zâmbet

cu disperarea sortită de lacrima uitării

să adunăm din clipele rămase bucurie